# Forslag til mal for beskrivelse av datasett på dataeiers landingssider/hjemmesider

God beskrivelse av datasettene vil gjøre det enklere for tjenesteutviklere å finne relevante data. Det er derfor viktig at alle dataeiere lager en utfyllende beskrivelse av innhold og formater samt for hvordan tjenesteutviklere kan gå fram for å bruke dem i egne tjenester

Under er det laget et forslag til mal for hva en slik beskrivelse bør inneholde av informasjon. Detaljene er selvsagt avhengig av typen datasett.

Beskrivelsen legges ut sammen med datasettet hos dataeier, og refereres til via passende metadatafelt.

1. Generell informasjon om datasettet

*Her beskrives datasettet, hva representerer dataene som gis ut, hvilken oppdateringsfrekvens har de, datakvalitet, evt. geografisk område som dekkes, spesielle saker å bemerke om datasettet (f.eks. kostnader for å ta dem i bruk, eventuelle restriksjoner ved bruk. o.l.)*

1. Hvordan få tak i dataene og eventuelt synliggjøre dem på kart.

*Her gis en forklaring på hvordan dataen kan lastes ned og brukes, dvs. teknisk brukerveiledning. Det oppgis hvilke formater som benyttes, maskinlesbare filer, programmeringsgrensesnitt (APIer), geografisk lokasjonsmetode, eventuelle web grensesnitt som kan benyttes, bestillinger av datasett/statistikk o.l. URLer legges inn for aksess til dataene. Eksempler kan angis om ønskelig. Det kan også være nyttig å henvise til standarder og håndbøker/retningslinjer om slike finnes.*

1. Hvordan bruke dataene.

*Her gis en rettledning på hvordan brukeren kan bruke dataen. Også eventuelle krav til å holde dataene oppdaterte i egne tjenester, gi referanse til dataeier, ikke misbruke dataene eller videreselge dem, om det er restriksjoner om det, o.l.*

1. Hvordan gi tilbakemeldinger

*Det kan være hensiktsmessig å la brukere få mulighet til å gi tilbakemelding på datasettet eller tilgangen til dem*. *Informasjon om svartiden o.l. kan være nyttig informasjon. Legg ved kontaktinformasjon, helst i form av en felles e-postkasse for hjelp.*